Rachel Whiteread

**Rachel Whiteread** (Londri, 20 d'abril del 1963) es una artista ingresa que hazi escolturas cona horma dun moldi. Hue la primel mugel en ganal el Premiu *Turner* anual en el 1993.

## Biografía
La su nacencia hue nel 1963 en Londri. La su mairi, *Patricia Whiteread*, que tamién hue artista, espenó nel 2003 quandu tenía setenta i dos añus. El su pairi, *Thomas Whiteread*, hue professol de geografía, almenistraol académicu dela Nuversidá Politénica i seguiol del Partíu Laborista, espenó quandu ella estuyava ena escuela d'arti nel 1988. Sonin tres ermanas i las sus dos ermanas mas grandis sonin gemelas dénticas.

Hizu un tallel sobri'l vaziau col escoltol *Richard Wilson* i esmençó a reparal-si delas possibiliais de vazial ojetus. Estuyó ena Nuversidá d'Arti de Chipri. Del 1985 al 1987 estuyó escoltura ena Escuela d'Arti *Slade*, *University College*, Londri, aondi acebió crassis de *Phyllida Barlow*. Ala final se grauó con una Maestría d'Arti nel 1987. Ugañu vivi i trebaja nuna antigua sinagoga nel esti de Londri col escoltol *Marcus Taylor* i tienin dos ijus.

### Correúra profissional
Trebajó comu derigiora ena Galería *Serpentine*. Por un tiempu trebajó nel Cimenteriu *Highgate*, componiendu las tapaeras delos atauris desmanganillaus pol tiempu. Esmençó a esponel la su obra nel 1987 i la su primel esposición endividual hue nel 1988.

Escomençó haziendu moldis d'ojetus domésticus i la su primel escoltura que hizu, hue mentá comu Roperu, en ingrés mentá comu *Closet*. Hizu un moldi de yessu dendi l'interiol dun roperu de maera i lo tapó con un tecíu negru. Pa estu, se sostribó enas recordaeras d'escuendel-si nun roperu escuro quandu era chiquenina. Endispués de graual-si, arrendó un sitiu comu estudiu, aondi concibió *Shallow Breath* en el 1988, qu'era el moldi del baxeru duna cama, hechu endispuesinu dela muerti del su pairi. Dambas dos escolturas huerun espuestas ena su primel esposición endividual en el 1988, en juntu a moldis d'otras pieças domésticas. Tola obra hue vendía, polo que púu peíl suvencionis pa financial las escolturas de mas grandol.

## Obra
La huerça delas sus obras sonin moldis d'ojetus domésticus ordinarius. Pol exempru, es conocía por hazel moldis rehuertis del espaciu abiertu en i al reol de muebris comu mesas i sillas, detallis arquitetónicus i mesmu edificius i abitanças enteras. Izi que los moldis tién la çupia d'añus i añus de desgasti. Prencipalmenti se procupa ena liña i ena horma al hazel las sus pieças.

### ''Ghost''

Endispués dela su primel esposición endividual, ressolvió hazel un moldi del espaciu que los sus ojetus domésticus poían avel abitau. Entocis solicitó suvencionis detallandu'l proyetu de quandu momifical l'airi duna abitança. Assina compretó *Ghost* en el 1990. El moldi hue sacau duna abitança duna casa en *Archway Road* en el norti de Londri, acomparanti ala casa ena que se crió. La carretera hue enanchá i la casa hue xarrumbá. Gastó yessu pa sacal el moldi delas paeris i el techau en secionis i las uñió por mé dun bastiol de metal.

### ''House'' i ''Turner Prize''

N'otubri del 1993 compretó *House*, el moldi duna casa cona terraça vitoriana, con un proyetu qu'avía síu esmençau nel 1991. Quiciá la su obra mas conocía, es esti moldi de cimentu del interiol duna casa vitoriana, espuestu ena assitiación d'origi dela casa, nel *193 Grove Road,* al esti de Londri. Adenantis de hazel la su obra, tolas casas dela calli avían síu xarrumbás. Acarreó respuestas mestas, polo que ganó el Premiu *Turner* al mejol artista jovin británicu nel 1993 i el *K Foundation Art Award* pal peol artista británicu. Hue la primel mugel en ganal el Premiu *Turner*.

Hue una delas Jóvinis Artistas Británicas qu'espusierun ena esposición *Sensation* dela Real Academia nel 1997. Dentri las sus obras de mas nombrería está *House*, un moldi de cimentu del interiol duna casa vitoriana, tamién el *Judenplatz Holocaust Memorial* en Viena, comparanti alas baldas duna bibloteca conas páginas a revés i *Untitled Monument*, una escoltura hecha de rechina, pal vazíu quartu çócalu dela *Trafalgar Square* en Londri.

## Premius i reconocencias
* Nel 1993 ganó el Premiu *Turner*.
* Nel 1994 ganó el *K Foundation Art Award*. 
* Nel 2006 hue nombrá Comendaora dela Ordin del Imperiu británicu (CBE).
* Nel 2019 hue nombrá Dama Comendaora dela Ordin del Imperiu británicu (DBE) enos *Birthday Honours* polos sus serviçus al arti.

## Referencias

## Biblografía
* *Bradley, Fiona*, editau nel 1997. *Rachel Whiteread: Shedding Life. Thames and Hudson*. ISBN 0-500-27936-5.
* *Mullins, Charlotte,* editau nel 2004. *Tate Modern Artists: Rachel Whiteread. Harry N. Abrams*. ISBN 978-1-85437-519-3.

## Atijus p'ahuera

* Luhring Augustine web Artists.
* Gagosian web